Document ID: 32006D0802

KOMMISSIONENS BESLUTNING
af 23. november 2006
om godkendelse af planerne for udryddelse af klassisk svinepest hos vildtlevende svin og nødvaccination af sådanne svin og svin på bedrifter mod sygdommen i Rumænien
(meddelt under nummer K(2006) 5426)
(EØS-relevant tekst)
(2006/802/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Bulgariens og Rumæniens tiltrædelse, særlig artikel 4, stk. 3,
under henvisning til akten vedrørende Bulgariens og Rumæniens tiltrædelse, særlig artikel 42,
under henvisning til Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest (1), særlig artikel 16, stk. 1, andet afsnit, artikel 19, stk. 3, andet afsnit, og artikel 20, stk. 2, fjerde afsnit, og
ud fra følgende betragtninger:
(1)
Ved direktiv 2001/89/EF er der fastsat EF-minimumsforanstaltninger til bekæmpelse af klassisk svinepest. I henhold til disse foranstaltninger skal medlemsstaterne efter bekræftelse af et primærtilfælde af klassisk svinepest hos vildtlevende svin forelægge Kommissionen en plan over foranstaltningerne til udryddelse af sygdommen. Foranstaltningerne omfatter ligeledes regler vedrørende nødvaccination af vildtlevende svin og svin på svinebedrifter.
(2)
Vildtlevende svin og svin på svinebedrifter i Rumænien har i 2006 været ramt af klassisk svinepest.
(3)
Med henblik på Rumæniens tiltrædelse bør der fastlægges EF-foranstaltninger vedrørende situationen med hensyn til klassisk svinepest i Rumænien.
(4)
Rumænien har iværksat et program for overvågning og bekæmpelse af klassisk svinepest i hele landet. Programmet løber stadig.
(5)
Rumænien forelagde desuden den 27. september 2006 Kommissionen en plan til godkendelse for udryddelse af klassisk svinepest hos vildtlevende svin og en plan for nødvaccination af vildtlevende svin mod klassisk svinepest i hele Rumænien.
(6)
Den 27. september 2006 forelagde Rumænien ligeledes Kommissionen en plan for nødvaccination af svin på større svinebedrifter med en markørvaccine samt en plan for nødvaccination af svin på mindre svinebedrifter med en levende, svækket, konventionel vaccine.
(7)
Kommissionen har gennemgået Rumæniens planer og vurderer, at de opfylder kravene i direktiv 2001/89/EF.
(8)
Af hensyn til dyresundheden er det nødvendigt, at Rumænien sikrer, at de pågældende foranstaltninger gennemføres effektivt, og navnlig at der oprettes funktionsdygtige centre for sygdomsbekæmpelse på nationalt og lokalt plan i overensstemmelse med planerne, der blev forelagt den 27. september 2006.
(9)
Som reaktion på den endemiske forekomst af klassisk svinepest i Rumænien vedtog Kommissionen beslutning 2006/779/EF af 14. november 2006 om midlertidige dyresundhedsmæssige foranstaltninger til bekæmpelse af klassisk svinepest i Rumænien (2), som vil finde anvendelse fra ikrafttrædelsesdatoen for traktaten om Bulgariens og Rumæniens tiltrædelse.
(10)
Foranstaltningerne i beslutning 2006/779/EF omfatter bl.a. et forbud mod at sende svinekød, svinekødsprodukter og produkter/tilberedt kød indeholdende svinekød fra Rumænien til andre medlemsstater. Det pågældende kød og de pågældende produkter skal i det øjemed forsynes med et særligt mærke. Fersk kød fra svin, der er nødvaccineret i henhold til nærværende beslutning, bør således forsynes med det samme mærke, ligesom der bør fastsættes regler for markedsføring af dette kød.
(11)
Med henblik på Rumæniens tiltrædelse bør foranstaltningerne i denne beslutning vedtages som overgangsforanstaltninger, der finder anvendelse fra tiltrædelsesdatoen og ni måneder frem.
(12)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Plan for udryddelse af klassisk svinepest hos vildtlevende svin
Den plan for udryddelse af klassisk svinepest hos vildtlevende svin i det i bilagets punkt 1 angivne område, som Rumænien forelagde Kommissionen den 27. september 2006, godkendes.
Artikel 2
Plan for nødvaccination af vildtlevende svin mod klassisk svinepest
Den plan for nødvaccination af vildtlevende svin mod klassisk svinepest i det i bilagets punkt 2 angivne område, som Rumænien forelagde Kommissionen den 27. september 2006, godkendes.
Artikel 3
Plan for nødvaccination af svin på svinebedrifter mod klassisk svinepest med en markørvaccine
Den plan for nødvaccination af svin på svinebedrifter mod klassisk svinepest med en markørvaccine i det i bilagets punkt 3 angivne område, som Rumænien forelagde Kommissionen den 27. september 2006, godkendes.
Artikel 4
Plan for nødvaccination af svin på svinebedrifter mod klassisk svinepest med en levende, svækket, konventionel vaccine
Den plan for nødvaccination af svin på svinebedrifter mod klassisk svinepest med en levende, svækket, konventionel vaccine i det i bilagets punkt 4 angivne område, som Rumænien forelagde Kommissionen den 27. september 2006, godkendes.
Artikel 5
Rumæniens forpligtelser for så vidt angår svinekød
Rumænien sikrer, at svinekød fra svin:
a)
der er vaccineret med en markørvaccine i henhold til artikel 3, kun markedsføres på det rumænske marked og ikke sendes til andre medlemsstater
b)
der er vaccineret i henhold til artikel 3 og 4, forsynes med et særligt sundheds- eller identifikationsmærke, som ikke må kunne forveksles med det i artikel 4 i beslutning 2006/779/EF omhandlede EF-stempel
c)
der er vaccineret med en levende, svækket, konventionel vaccine i henhold til artikel 4, kun markedsføres til brug i private husholdninger eller til direkte levering af små mængder fra producenten til den endelige forbruger eller til det lokale marked i samme kommune og ikke sendes til andre medlemsstater.
Artikel 6
Rumæniens oplysningsforpligtelser
Rumænien sikrer, at Kommissionen og medlemsstaterne hver måned orienteres om gennemførelsen af de i artikel 3 og 4 omhandlede planer for nødvaccination af svin, idet Rumænien fremlægger oplysninger om følgende:
a)
antallet af svin, der er vaccineret, antallet af doser vaccine, der er anvendt, og antallet af bedrifter, hvor der er vaccineret svin
b)
antallet af svin, der er slagtet, og en liste over de slagterier, svinene er slagtet på
c)
antallet og arten af gennemførte efterkontroller til efterprøvelse af vaccinationsindsatsen og resultaterne af sådanne kontroller.
Artikel 7
Rumæniens overensstemmelsesforanstaltninger
Rumænien træffer de fornødne foranstaltninger for at efterkomme denne beslutning og offentliggøre foranstaltningerne. Rumænien underretter straks Kommissionen herom.
Artikel 8
Anvendelsesperiode
Denne beslutning anvendes med forbehold af og da fra datoen for ikrafttrædelsen af traktaten om Bulgariens og Rumæniens tiltrædelse.
Den anvendes i en periode på ni måneder.
Artikel 9
Adressat
Denne beslutning er rettet til medlemsstaterne.
Udfærdiget i Bruxelles, den 23. november 2006.

Labels: 0
18
20
6